PIB Headquarters
पीआईबी का कोविड-19 पर दैनिक बुलेटिन

- भारत में पिछले 24 घंटों के दौरान 40,726 नए मरीज ठीक हुए
- पिछले 24 घंटों के दौरान देश में 35,551 व्यक्ति संक्रमित पाए गए, कुल सक्रिय मामलों की संख्या में 5,701 की गिरावट
- आज रिकवरी दर बढ़कर 94.11 प्रतिशत
- पिछले 24 घंटों में 526 मौतें दर्ज की गयी
#Unite2FightCorona
#IndiaFightsCorona
दैनिक नए मामलों की संख्या रोजाना ठीक होने वाले मरीजों से कम होने के कारण सक्रिय मामलों में काफी गिरावट आई, सक्रिय मामलों की संख्या कुल मामलों की तुलना में 4.5% कम हुई
भारत में पिछले 24 घंटों के दौरान दैनिक नए मामलों की तुलना में रोजाना मरीजों के ठीक होने की संख्या अधिक हुई है। पिछले 24 घंटों के दौरान देश में कोविड-19 से 35,551 व्यक्ति संक्रमित पाए गए। देश में 40,726 नए मरीज ठीक हुए। पिछले 24 घंटों में कुल सक्रिय मामलों की संख्या में 5,701 गिरावट दर्ज की गई। पिछले 6 दिनों से दैनिक नए मामलों की तुलना में ठीक हुए नए मरीजों की संख्या लगातार अधिक चल रही है। भारत में आज सक्रिय मामलों की संख्या घटकर 4.5 प्रतिशत से कम हुई। दैनिक मामलों की तुलना में रोजाना अधिक मरीजों के ठीक होने के रूख से भारत में सक्रिय मामलों की संख्या में लगातार कमी को बढ़ावा मिला है। इससे यह सुनिश्चित हुआ कि भारत के मौजूदा 422943 सक्रिय मामलों की संख्या देश के कुल पॉजिटिव मामलों की संख्या की केवल 4.44 प्रतिशत ही है। दैनिक नए मामलों की तुलना में नए मरीजों के अधिक संख्या में ठीक होने से आज रिकवरी दर बढ़कर 94.11 प्रतिशत हो गई है। कुल ठीक हुए मामलों की संख्या 89,73,373 है। ठीक हुए मामलों और सक्रिय मामलों के बीच अन्तर लगातार बढ़ रहा है और यह वर्तमान में 85,50,430 पर स्थित है। नए ठीक हुए मामलों में 77.46 प्रतिशत योगदान 10 राज्यों/केन्द्र शासित प्रदेशों का है। कोविड से 5,924 व्यक्तियों के ठीक होने से केरल में सबसे अधिक संख्या में रिकवरी दर्ज हुई है। दिल्ली में 5329 दैनिक रिकवरी दर्ज हुई है जबकि महाराष्ट्र में 3796 नए मरीज ठीक हुए हैं। 10 राज्यों/केन्द्र शासित प्रदेशों का नए मामलों में 75.5 प्रतिशत योगदान रहा है। पिछले 24 घंटों में केरल में 6316 मामलों का पता चला है। दिल्ली में कल 3944 नए मामलें जबकि महाराष्ट्र में 3350 नए मामले सामने आए हैं। पिछले 24 घंटों में हुए 526 मौत के 79.28 प्रतिशत मामले 10 राज्यों/केन्द्र शासित प्रदेशों के हैं। 21.10 प्रतिशत मौत के नए मामले महाराष्ट्र के हैं। राज्य में 111 मौत हुई हैं। दिल्ली में 82 और पश्चिम बंगाल में 51 नई मौत के मामले दर्ज हुए हैं।
ज्यादा जानकारी के लिए पढ़ें
अंतर्राष्ट्रीय दिव्यांग दिवस पर प्रधानमंत्री का संदेश
अंतर्राष्ट्रीय दिव्यांग दिवस पर प्रधानमंत्री श्री नरेन्द्र मोदी ने कहा, ‘‘कोरोना महामारी के पश्चात ‘‘विश्व को एक बार फिर बेहतर’’, दिव्यांग समावेशी, सुलभ बनाने की इस वर्ष की संयुक्त राष्ट्र की थीम के अनुरूप, आइए हम सामूहिक रूप से अपने दिव्यांग बहनों और भाइयों के लिए अवसर सुनिश्चित करने तथा सभी सुविधाओं तक उनकी पहुंच में सुधार लाने की दिशा में काम करते रहें।’’ श्री मोदी ने कहा, ‘‘जीवन के प्रति उनका उदार और धैर्य पूर्ण रुख हमें प्रोत्साहित करता है। सुगम्य भारत पहल के तहत कई उपाय किए गए हैं जो यह सुनिश्चित करते हैं कि हमारी दिव्यांग बहनों और भाइयों के जीवन में सकारात्मक बदलाव आए।’’
ज्यादा जानकारी के लिए पढ़ें
उपराष्ट्रपति ने युवाओं से डॉ. कलाम से प्रेरणा लेने और एक मजबूत, आत्मनिर्भर और समावेशी भारत का निर्माण करने की दिशा में काम करने का आह्वान किया
उपराष्ट्रपति श्री एम. वेंकैया नायडू ने युवाओं से पूर्व राष्ट्रपति डॉ. ए.पी.जे. अब्दुल कलाम से प्रेरणा लेने और एक मजबूत, आत्मनिर्भर और समावेशी भारत का निर्माण करने की दिशा में काम करने का आह्वान किया। उन्होंने कहा कि डॉ. कलाम की तरह, युवाओं को दायरे से बाहर सोचना चाहिए और भारत की जनसंख्या के बड़े हिस्से को प्रभावित करने वाली विभिन्न आर्थिक और सामाजिक चुनौतियों का समाधान प्रदान करने के लिए प्रौद्योगिकी का उपयोग करना चाहिए। डॉ. शिवथानु पिल्लई द्वारा लिखित पुस्तक '40 इयर्स विद अब्दुल कलाम- अनटोल्ड स्टोरीज़' का वर्चुअल विमोचन करते हुए श्री नायडू ने प्रसन्नता व्यक्त की कि यह पुस्तक डॉ. कलाम के जीवन का लेखा-जोखा प्रस्तुत करती है। उन्होंने कहा कि "डॉ. कलाम का जीवन एक शक्तिशाली संदेश देता है कि कठिनाइयों और परेशानियों को जब सही भावना में लिया जाता है, तो वे हमारे चरित्र और मानसिकता को मजबूत बनाने में प्रमुख सामग्री के रूप में काम करती हैं। प्रवासी श्रमिकों पर कोविड-19 के प्रभाव का उल्लेख करते हुए, उपराष्ट्रपति ने गांवों और छोटे शहरों में रोजगार और आर्थिक अवसर पैदा करने की आवश्यकता पर बल दिया। उन्होंने कहा कि हमें विकेंद्रीकृत योजना, स्थानीय निकायों के क्षमता निर्माण और कुटीर उद्योगों का बड़े पैमाने पर प्रचार करने पर ध्यान केंद्रित करना होगा ताकि हमारे गांव और शहर विकास केंद्र के रूप में उभरें। इसके लिए, श्री नायडू चाहते हैं कि स्थानीय निकायों को स्थानीय विकास को बढ़ावा देने के लिए प्रेरित किया जाए। यह देखते हुए कि डॉ. कलाम ने अपने ‘पुरा’ मॉडल के माध्यम से ग्रामीण और शहरी विभाजन को पाटने की आवश्यकता की वकालत की, उन्होंने कहा कि यह हम सबकी भी प्राथमिकता होनी चाहिए।
ज्यादा जानकारी के लिए पढ़ें
ऐसे मुश्किल भरे वक्त में भी भारत दूसरे जरूरतमंद देशों की मदद करना नहीं भूला - उपराष्ट्रपति
उपराष्ट्रपति, श्री एम. वेंकैया नायडू ने आज कोविड-19 महामारी के कारण अपनी जनसंख्या की देखभाल करने में व्यापक चुनौतियों के बावजूद भारत द्वारा अन्य जरूरतमंद देशों की मदद करने पर प्रसन्नता जताई। उन्होंने कहा कि इस मुश्किल वक्त में भी भारत उन देशों की सहायता करना नहीं भूला, जिन्हें हमारे देश में बनने वाले दवा जैसे उत्पादों से मदद की जरूरत थी। उपराष्ट्रपति ने वर्चुअल माध्यम से विश्व मामलों की भारतीय परिषद  की गवर्निंग काउंसिल की 18वीं बैठक को संबोधित किया। आईसीडब्लूए के अध्यक्ष के रूप में अपनी प्रारंभिक टिप्पणी में, श्री नायडू ने कहा कि महामारी से संघर्ष के वैश्विक प्रयास में भारत सामने से नेतृत्व कर रहा है। उन्होंने कहा, “हम वैक्सीन विकसित करने के शोध प्रयासों में अग्रिम पंक्ति में खड़े हैं और बहुत जल्द अच्छी खबर आने की उम्मीद है।” उपराष्ट्रपति का मानना था कि महामारी के दौरान आम भारतीयों के जीवन के लिए अंतर्राष्ट्रीय संबंधों और विदेश नीति की भूमिका और प्रासंगिकता पर जबरदस्त ढंग से दोबारा जोर दिया गया है। श्री नायडू ने वंदे भारत मिशन का विशेष रूप से उल्लेख किया, जिसने विदेश में रहने और काम करने वाले भारतीय नागरिकों को अपने देश वापस लौटने में सक्षम बनाया। उन्होंने इस वृहद काम को पूरी कुशलता के साथ करने के लिए संबंधित विभागों और एजेंसियों की भी सराहना की। वह चाहते थे कि आईसीडब्लूए ऐसी और भी जनकेंद्रित गतिविधियां करे और देश भर में अब तक के अनछुए दर्शकों तक पहुंचे।
ज्यादा जानकारी के लिए पढ़ें
युवा वैज्ञानिकों ने शंघाई सहयोग संगठन  के यंग साइंटिस्ट कॉन्क्लेव में कई क्षेत्रों से संबंधित अभिनव विचारों को साझा किया
युवा वैज्ञानिकों ने कई विषयगत क्षेत्रों से संबंधित अपने अभिनव विचारों को पांच दिनों के संघाई सहयोग संगठन  के यंग साइंटिस्ट कॉन्क्लेव में साझा किया। इन क्षेत्रों में कृषि एवं खाद्य प्रसंस्करण, टिकाऊ ऊर्जा एवं ऊर्जा भंडारण, जैव प्रौद्योगिकी एवं जैव अभियांत्रिकी, अनुसंधान एवं नवाचार के माध्यम से कोविड-19 एवं उभरते महामारी से निपटना, पर्यावरण संरक्षण और प्राकृतिक संसाधन प्रबंधन शामिल हैं। इस कॉन्क्लेव का समापन हाल में ही हुआ। 22 युवा वैज्ञानिकों को उनके अभिनव अनुसंधान कार्यों और विचारों के लिए प्रमाण पत्र दिया गया। इसके आधार पर ये वैज्ञानिक एससीओ देशों के साथ मिलकर काम कर सकते हैं। केंद्रीय विज्ञान एवं प्रौद्योगिकी, पृथ्वी विज्ञान, स्वास्थ्य और परिवार कल्याण मंत्री डॉ. हर्षवर्धन ने एससीओ सदस्य देशों के युवा वैज्ञानिकों से आह्वाहन किया कि वे विज्ञान का उपयोग आम आदमी की जीवन की गुणवत्ता को सुधारने के लिए एक उपकरण के रूप में करें, जो इस सदी की सबसे बड़ी चुनौती है। इससे पहले डॉ. हर्षवर्धन ने इस कॉन्क्लेव का उद्घाटन किया था। उन्होंने पहले एससीओ युवा वैज्ञानिक कॉन्क्लेव में कुशल वैज्ञानिकों को ‘नवाचार, पेटेंट, उत्पादन और समृद्धि’ के लिए प्रेरित किया, जिससे वे हमारे देश को तीव्र विकास की ले जा सकें इस कॉन्क्लेव ने एससीओ युवा वैज्ञानिकों के बीच विचारों के मिलन को समक्ष किया है और सदस्य देशों के मध्य एक नेटवर्क की स्थापना का मार्ग प्रशस्त किया।
ज्यादा जानकारी के लिए पढ़ें
विशेषज्ञों ने विज्ञान, प्रौद्योगिकी एवं नवाचार नीति  2020 कोविड-19 जैसी चुनौतियों का सामना करने और देश को भविष्य के लिये तैयार करने में कैसे मदद कर सकती है, के बारे में चर्चा की
डॉ. वी.के. सारस्वत, सदस्य, नीति आयोग ने बताया कि कैसे कोविड-19 ने अवसरों का निर्माण किया और इसके दीर्घकालिक परिणाम होंगे, जबकि प्रोफ़ेसर आशुतोष शर्मा, सचिव, विज्ञान और प्रौद्योगिकी विभाग , ने रेखांकित किया कि कैसे नई विज्ञान, प्रौद्योगिकी और नवाचार नीति  2020 एक वेबिनार पर हमें ऐसी परिस्थितियों का सामना करने के लिए भविष्य के लिए तैयार करेगा। डॉ. सारस्वत ने डीएसटी गोल्डन जुबली डिस्कोर्स सीरीज़ पर वेबिनार में कहा - कोविड -19 ने दुनिया को बहुत प्रभावित किया है, लेकिन इसने हमें आगे का रास्ता भी दिखाया है। डीएसटी स्वर्ण जयंती संवाद श्रृंखला – महामारी का दूसरा पहलू - वेबिनार में डॉ. सारस्वत ने कहा कि कोविड-19 ने दुनिया को काफी प्रभावित किया है, लेकिन इसने हमें आगे का रास्ता भी दिखाया है। इस वेबिनार का आयोजन राष्ट्रीय विज्ञान एवं प्रौद्योगिक संचार परिषद और विज्ञान प्रसार द्वारा हाल में किया गया।
ज्यादा जानकारी के लिए पढ़ें
उप सेना प्रमुख ने कोविड-19 महामारी के बाद की सुरक्षा चुनौतियों पर बांग्लादेश नेशनल डिफेंस कॉलेज को संबोधित किया
केन्द्रीय वित्त एवं कॉरपोरेट कार्य मंत्री श्रीमती निर्मला सीतारमण ने आज विद्युत, खान मंत्रालय तथा परमाणु ऊर्जा विभाग के सचिवों से चालू वित्त वर्ष में सीपीएसई के  पूंजी व्यय की समीक्षा वीडियो कॉन्फ्रेंस बैठक में की। कोविड-19 महामारी की पृष्ठभूमि में आर्थिक विकास की गति तेज करने के लिए वित्त मंत्री विभिन्न हितधारकों के साथ बैठकें कर रही हैं। इस श्रृंखला में यह पांचवीं बैठक थी। 23 नवम्बर, 2020 को 2020-21 के 61483 करोड़ रुपये के कैपेक्स लक्ष्य की तुलना में समग्र उपलब्धि 24227 करोड़ रुपये  रही। सीपीएसई के कार्यों की समीक्षा करते हुए श्रीमती सीतारमण ने कहा कि आर्थिक विकास की गति को आगे बढ़ाने के लिए सीपीएसई द्वारा पूंजी खर्च करना महत्वपूर्ण है और इसे वित्त वर्ष 2020-21 तथा 2021-22 के लिए बढ़ाया जाना चाहिए। वित्त मंत्री ने कैपेक्स लक्ष्यों को पूरा करने में मंत्रालयों तथा सीपीएसई के प्रयासों की सराहना की। लेकिन श्रीमती सीतारमण ने कहा कि वित्त वर्ष 2021 की तीसरी तिमाही तक 75 प्रतिशत कैपेक्स लक्ष्य और चौथी तिमाही तक 100 प्रतिशत से अधिक कैपेक्स लक्ष्य हासिल करने के लिए और अधिक प्रयास करने की जरूरत है। उन्होंने सीपीएसई को प्रोत्साहित किया कि वे लक्ष्य पूर्ति के लिए बेहतर काम करें और उन्हें यह सुनिश्चित करना चाहिए कि वर्ष 2020-21 के लिए दी गई पूंजी राशि उचित तरीके से और समय सीमा में खर्च हो।
ज्यादा जानकारी के लिए पढ़ें
केंद्रीय गृह मंत्री श्री अमित शाह ने पुलिस महानिदेशकों और पुलिस महानिरीक्षकों के वार्षिक सम्मेलन के उद्घाटन सत्र को सम्बोधित किया
केंद्रीय गृह मंत्री श्री अमित शाह ने आज नई दिल्ली में पुलिस महानिदेशकों और पुलिस महानिरीक्षकों के 55वें वार्षिक सम्मेलन के उद्घाटन सत्र को सम्बोधित किया। इसमें विभिन्न केंद्रीय अर्धसैनिक बलों और राज्यों के पुलिस महानिदेशक तथा पुलिस महानिरीक्षक अपने अपने राज्यों से वर्चुअल तरीक़े से शामिल हुए। यह पहला मौक़ा है जब आसूचना ब्यूरो  ने वर्चुअल रूप में ऐसे किसी सम्मेलन का आयोजन किया है। पुलिस शहीदों को श्रद्धांजलि देते हुए केंद्रीय गृह मंत्री ने 50 पुलिसकर्मियों को भारतीय पुलिस मेडल से सम्मानित किया और मेडल हासिल करने वाले पुलिसकर्मियों को उनकी उपलब्धि के लिए शुभकामनाएं दी। अपने उद्घाटन संबोधन में श्री अमित शाह ने राष्ट्रीय सुरक्षा से जुड़े मुद्दों को रेखांकित किया और संकट तथा आपदा प्रबंधन में फ़्रंटलाइन वॉरियर्स की भूमिका निभाने के लिए पुलिस की सराहना की। कोविड-19 महामारी के दौरान पुलिस की भूमिका और पुलिस द्वारा सुरक्षा प्रोटोकॉल लागू करने पर भी चर्चा हुई। विभिन्न तरह की आपात स्थितियों से निपटने के लिए एक एसओपी  विकसित करने का भी सुझाव दिया गया।
ज्यादा जानकारी के लिए पढ़ें
मार्च में कोरोना वायरस के प्रकोप के बाद पहली अंतरराष्ट्रीय प्रतियोगिता, कुश्ती विश्व कप में रवि कुमार और दीपक पूनिया भारत का प्रतिनिधित्व करने वाले 24 पहलवानों में शामिल
बेलग्रेड, में 12 दिसंबर से 18 दिसंबर, 2020 तक होने वाले वरिष्ठ व्यक्तिगत विश्व कप में भारत का प्रतिनिधित्व करने के लिए 42 सदस्यों  का एक दल सर्बिया का दौरा करेगा। मार्च में कोरोना वायरस के प्रकोप के बाद पहली अंतरराष्ट्रीय प्रतियोगिता में भारतीय पहलवान भाग लेंगे। मार्च में राष्ट्रव्यापी लॉकडाउन के बाद भारतीय पहलवानों के लिये ये पहली कुश्ती प्रतियोगिता है।
ज्यादा जानकारी के लिए पढ़ें
पीआईबी के स्थानीय कार्यालयों से प्राप्त जानकारी
- महाराष्ट्र: अक्टूबर और सितंबर की तुलना में नवंबर के महीने में कोविड-19 मामलों और मौतों की संख्या में महाराष्ट्र में लगभग 50 प्रतिशत की महत्वपूर्ण गिरावट देखी गई। अक्टूबर में, महाराष्ट्र में 293,960 कोविड -19 मामले दर्ज किए गए थे, जो नवंबर में 50.5 प्रतिशत घटकर 145,490 हो गए। अक्टूबर में मरने वालों का आंकडा 7,249 था, जो नवंबर में 49.09 प्रतिशत घटकर 3,690 रह गया। राज्य में मामलों की पॉजिटिविटी दर भी घटकर 7.7 फीसदी रह गई है। राज्य में सक्रिय मामलों की संख्या 88,537 है।
- गुजरात: राज्य में बुधवार को कोविड के 1,511 नए मामले मिले और 1,570 लोग स्वस्थ हुए, जबकि 14 रोगियों ने राज्य में संक्रमण के कारण दम तोड़ा। गुजरात के स्वास्थ्य विभाग के अनुसार, राज्य में मामलों की सकारात्मकता दर अगस्त के 16.15 प्रतिशत से घटकर 1 दिसंबर तक 2.98 प्रतिशत रह गई है। राज्य में सक्रिय मामलों की संख्या 14,813 है।
- मध्य प्रदेश: बुधवार को राज्य में संक्रमण के 1,439 नए मामलों का पता चलने के बाद राज्य में कोविड-19 के मामलों की संख्या 2,08,924 तक पहुंच गई है। दिन के दौरान संक्रमण के कारण 17 मरीजों की मौत हो गई, जिससे राज्य में मरने वालों की संख्या बढ़कर 3,287 हो गई है। दूसरी ओर 1,838 रोगियों को अस्पतालों से छुट्टी मिलने के बाद राज्य में 14,019 सक्रिय मामले रह गए है।
- गोवा: गोवा में, जिला कलेक्टरों को स्वास्थ्य कार्यकर्ताओं से संबंधित सार्वजनिक और निजी स्वास्थ्य सुविधाओं का डेटा एकत्र करने के लिए निर्देशित किया गया है। गोवा प्रशासन ने बुधवार को प्रस्तावित राष्ट्रीय कोविड-19 टीकाकरण कार्यक्रम शुरू होने से पहले तैयारी शुरू कर दी है।
- असम: असम में कल 173 लोग और कोविड-19 से पॉजिटिव पाए गए और 138 रोगियों को छुट्टी दे दी गई। राज्य में कुल मामले बढ़कर 213171 हो गए हैं। ऱाज्य में कुल 208666 मरीज डिस्चार्ज हुए है और सक्रिय मामले 3519 हैं जबकि कोविड से राज्य में कुल 983 मौतें हुईं है।
- केरल: राज्य स्वास्थ्य विभाग ने चक्रवात बुरेवी की चेतावनी के बाद हाई अलर्ट जारी किया है। स्वास्थ्य मंत्री के के शैलजा ने कहा कि कोविड प्रोटोकॉल का पालन करने, भारी बारिश और चक्रवात के कारण उत्पन्न होने वाली स्वास्थ्य समस्याओं से निपटने के लिए सभी सुविधाओं को सुनिश्चित करने के निर्देश दिए गए हैं। दक्षिणी राज्यों में दैनिक मामलों में केरल अभी भी आगे है। राज्य में कल कोविड -19 के 6,316 नए मामले और 28 मौतों की पुष्टि की गई। राज्य में परीक्षण सकारात्मकता दर 11.08 प्रतिशत है।
- तमिलनाडु: लंबे अंतराल के बाद कॉलेजों के फिर से खुलने के बावजूद, राज्य में अधिकांश छात्र अभी भी कोविड की गंभीर स्थिति के कारण कॉलेज परिसरों से दूर हैं। जनवरी 2021 में राजनीतिक पार्टी शुरू करने की घोषणा करने के बाद, अभिनेता रजनीकांत ने बताया कि कैसे महामारी ने उनके राजनीति में प्रवेश में देरी की।
- कर्नाटक: कर्नाटक ने टीके के परीक्षण, कोविड उपचार के लिए 300 करोड़ रुपये जारी किए है। क्लिंटार्क इंटरनेशनल के सहयोग से किए जा रहे परीक्षणों की शुरुआत में 1,000 स्वयंसेवकों को वैक्सीन की दो खुराक दी जाएगी। हुबली हवाईअड्डा में कोविड के बाद एक बार फिर से लोगों की आवजाही बढी है। वर्तमान में इंडिगो, साप्ताह में तीन बार हुबली-मुंबई के बीच उड़ानें संचालित कर रहा है। यह 10 दिसंबर से इस मार्ग पर दैनिक उड़ान संचालन शुरू करेगा।
- आंध्र प्रदेश: पूर्वी गोदावरी के जिला कलेक्टर डी मुरलीधर रेड्डी ने कहा है कि केंद्र सरकार द्वारा जारी मानक संचालन दिशानिर्देशों के अनुसार, पहले चरण में जिले में लगभग 35,000 चिकित्सा और स्वास्थ्य कार्यकर्ताओं को कोविड -19 वैक्सीन वितरित करने के लिए आवश्यक व्यवस्था की गई है। यदि किसी को दुर्भावना के साथ टीका लगाने के बारे में अफवाह फैलाने या गलत सूचना देने का दोषी पाया गया, तो टास्क फोर्स कानूनी कार्रवाई करेगा। कलेक्टर ने कहा की - 1 दिसंबर से 19 जनवरी तक 50 दिनों के लिए जागरूकता कार्यक्रम आयोजित किया जा रहा है।
- तेलंगाना: राज्य में हाल ही में संपन्न जीएचएमसी चुनाव अभियानों के बाद तेलंगाना में कोविड -19 की दूसरी लहर के डर से, तेलंगाना में सार्वजनिक स्वास्थ्य निदेशक ने सभी राजनीतिक नेताओं और कार्यकरताओं को एक सप्ताह के आइसोलेशन में जाने की सलाह दी है। तेलंगाना में बुधवार को कोविड -19 संक्रमण के 609 नए मामले आए हैं और तीन मौतें दर्ज की गई हैं। राज्य में मौतों की संख्या कुल मिलाकर 1,465 हो गई है। राज्य में कुल पॉजिटिव मामलों की संख्या 2,71,492 है।
पीआईबी द्वारा जांचे गए तथ्य